Imtella' Mejju 21, 2021 - Aġġornata 21 Ta' Mejju, 2021 9:33am Ġermaniż li kien fil-Ġnien tal-Gżira, allegatament safa aggredit minn żewġt irġiel matul il-lejl li għadda fil-Gżira. Kien għall-ħabta ta' nofsillejl meta l-Pulizija ġiet infurmata li hemm bżonn l-assistenza tagħha fil-Ġnien tal-Gżira. Mill-investigazzjonijiet irriżulta li waqt li Ġermaniż ta' 46 sena kien fl-imsemmi post, avviċinawh żewġt irġiel u aggredewh. Il-vittma prova jaħrab però l-aggressuri komplew jaggredewh, serqulu l-baskett u ħarbu minn fuq il-post. Minħabba l-ġrieħi li sofra, il-Pulizija talbet għall-assistenza medika, ir-raġel ittieħed l-Isptar Mater Dei u ġie ċċertifikat li weġġa' ħafif. Il-Pulizija għaddejja bl-investigazzjonijiet u bit-tfittxijiet għall-aggressuri.